સ્પેસ વોક કરી ચૂકેલી આમૂરને એક પત્ર મળે છે અને તે વિશ્વકને પછી મળવાનો વાયદો કરીને ચાલી નીકળે છે. હ્યુમન હાઇબરનેશનની પ્રક્રિયા દ્વારા લગભગ પાંચસો વર્ષ સુધી જીવાડવામાં આવેલી સ્ત્રીને શુક્રની સપાટીની આસપાસ બનાવવામાં આવેલાં તરતાં શહેરો પૈકીના એક એવા મુંબઇ ખાતે લઇ જવામાં આવે છે અને સ્ત્રીની સારવારની જવાબદારી સ્માર્ટ અને સોહામણા અઢાર વર્ષના યુવાન ઝેવને આપવામાં આવે છે. મુંબઇમાં તે સ્ત્રીની મેડિકલ કન્ડિશનમાં સુધારો ન થતાં તે સ્ત્રી, ઝેવ અને અન્ય અવકાશયાત્રીઓની ટીમને એલ્વિસ નામના સ્પેસશિપ મારફતે પૃથ્વી પર મોકલવામાં આવે છે. યાનમાં ઝેવ અને તે સ્ત્રી વચ્ચે ત્રીજા વિશ્વયુદ્ધની વાત નીકળે છે. ઝેવ તે સ્ત્રીને જણાવે છે કે ત્રીજું વિશ્વ યુદ્ધ થયું હતું પણ તે પૃથ્વી પર નહીં મંગળ પર. એલ્વિસનું નામ સાંભળીને તે સ્ત્રી પોતાના નામ વિશે પૂછે છે ત્યાં જ એક રોબોન પ્રકટ થાય છે અને તે સ્ત્રીને વિનસ નામ આપે છે. આ રોબોન પોતે રોબોટ નહીં પણ માણસ અને રોબોટનું કમ્બાઇન રૂપ હોવાનું જણાવે છે. ઝેવ અને રોબોન સાથેની વાતચીતની અસરના પરિણામસ્વરૂપ વિનસના મનમાં અનેક પ્રશ્નો ઉદ્ભવ્યા હતા. જોકે, વિનસના શરીરમાં હવે નવચેતના પ્રગટી રહી હતી. નવી ચામતડી અને નવા દાંત વિનસમાં આવી રહેલી રિકવરીનું પ્રમાણ આપતા હતા. ઝેવ અને રોબોન જિમમાં કસરત કરી રહ્યા હતા, તે સમયે વિનસ પણ જિમમાં પ્રવેશી. વિનસને જિમમાં જોઇને રોબોન ખુશ થઇ ગયો અને તેણે વિનસને તેના સમયની પૃથ્વીની વાર્તા કહેવા જણાવ્યું. (હવે આગળ વાંચો)